ŉ Tussentydse oplossing in ŉ egskeiding - Jou Gesin | Solidariteit WêreldJou Gesin | Solidariteit Wêreld
Tuis › Artikels › ŉ Tussentydse oplossing in ŉ egskeiding
ʼn Egskeiding kan jare neem voordat dit gefinaliseer word. Beteken dit dan dat jy jare moet wag vir kwessies soos onderhoud en toesig oor minderjarige kinders om opgelos te word? Ons regstelselvoorsien ʼn oplossing vir hierdie probleem, genaamd ʼn Artikel 43-aansoek. Dit is ʼn tussentydse aansoek wat geld tot wanneer die finale egskeidingsbevel verkry word.
Die regskostes van ʼn egskeiding kan hemelshoog wees en dit duur totdat die egskeiding gefinaliseer is. Jou gade dra dalk ook nie by tot onderhoud vir jou of jou kinders in hierdie tydperk nie, wat jou situasie vererger. Daar kan ook probleme met betrekking tot die toesig oor, of toegang tot, die minderjarige kinders wees, wat uiteindelik eers opgelos sal word met die finalisering van die egskeiding. ʼn Tussentydse reëling moet gemaak word om bogenoemde kwessies op te los totdat die egskeiding van krag word.
ʼn Reël 43-aansoek kan gebruik word om:
– vir ʼn bydra tot die regskostes van die egskeiding-aksie te eis;
– vir onderhoud pendent lite (hangende litigasie) aansoek te doen;
– vir die tussentydse toesig oor ʼn minderjarige kind aansoek te doen;
– tussentydse toegang tot ʼn minderjarige kind te bekom.
Die Applikant se prokureur sal ʼn kennisgewing opstel tesame met ʼn beëdigde verklaring wat die gronde van die aansoek uiteensit. Die Applikant moet behoorlik deur die verklaring lees om seker te maak dat dit deeglik en akkuraat is, voordat hy of sy dit teken. Die verklaring word deur ʼn kommissaris van ede beëdig.
Die aansoek word dan deur ʼn balju op die Respondent beteken. Die Respondent het 10 hofdae om op die aansoek te reageer. Indien geen reaksie van die Respondent ontvang word nie, sal hy of sy onder belet geplaas word om te reageer. Indien die Respondent wel reageer, moet die Griffier die aansoek so gou as moontlik voor die Hooggeregshof bring vir summiere aanhoring. Die partye moet 10 dae voor aanhoring ʼn kennisgewing van die hofdatum ontvang.
Met aanhoring van die aansoek kan die hof dit toestaan of van die hand wys. Die aansoek kan van die hand gewys word indien die hof in die verklarings kan sien dat daar nie behoorlike gronde vir die aansoek is nie of vir enige ander rede wat die hof billik ag.
Die hof het ook die mag om die partye se besluite te verander waar daar ʼn wesenlike verandering in die omstandighede van een van die partye of van ʼn minderjarige kind is, of waar die bydrae tot regskostes onvoldoende is.
Indien jy in ʼn bestrede egskeiding betrokke is en met een van bogenoemde probleme sukkel, moet jy dit oorweeg om jou regsverteenwoordiger te raadpleeg aangaande ʼn Reël 43-aansoek. Dit is ʼn effektiewe remedie om verligting te kry in wat ʼn lang en uitgerekte proses kan wees. Dit verminder ook die kanse dat een party benadeel word, waar hy of sy nie die finansies het om die regskostes van die egskeiding te betaal nie.